Foto: Reddit

AKO STE nekim slučajem nerd koji je ovih dana naišao na vijest o nevjerojatno easter eggu koji je 13 godina čamio neotkriven u filmu "Star Wars Episode II: Attack Of The Clones" (2002.), trebali biste znati i da je za ovo otkriće zaslužan Hrvat.

Naime, filmofil Roberto Sinjaković gledajući spomenuti film primijetio je referencu na "Matrix" iz 1999., a svojim se otkrićem pohvalio i na Redditu gdje je njegova objava u samo sedam sati pogledana preko 500 tisuća puta (u ovom trenutku ima preko milijun pregleda).

Riječ je o glumici Fioni Johnson koja je u "Matrixu" utjelovila tzv. "ženu u crvenoj haljini", a pojavljuje i u "Star Warsu" kao Hayde Gofai iako nije navedena u odjavnoj špici.

Dakle, referenca je sljedeća. U sceni iz bara pojavljuje se glumac Matt Doran koji u Matrixu glumi Mousea, člana ekipe koji je programirao ženu u crvenom. Na stolu možemo vidjeti crveno i plavo piće (također referenca na crvene i plave tablete koje Morpheus nudi Neu), a nedugo nakon toga vidimo i zgodnu Fionu koja pokušava odvući pažnju Obi Wan Kenobija kao što je pokušala odvući pažnju Nea.

Uglavnom, većini čitatelja ovo možda neće biti značajno otkriće, ali fanove obje franšize ova je vijest oduševila pa su je dosad prenijeli i mnogi strani mediji.